Con a experiencia en a Guerra de Vietnam se reveloron quantos defectos en as capacidatz de os cazas estausunidenses, prencipalment en o F-4 Phantom II, y se contrimostró que ni ixos avions ni os suyos pilotos yeran preparaus pa o combate aerio cercano. Ista necesidat de nuevos cazas de superioridat aeria levó a la USAF a encetar en 1965 dos prochectos pa desembolicar nuevos avions d'altas prestacions: o programa FX (siglas en anglés de Fighter Experimental) que miraba un disenyo bimotor de l'orden d'as 20 toneladas con ala de cheometría variable, avionica abanzada y misils de largo alcanz; y o programa ADF (Advanced Day Fighter), con alufras de disenyar un caza liuchero d'unas 11 toneladas que podese superar en un 25 por ciento as prestacions d'o MiG-21 sovietico. Manimenos, en chulio de 1967 amaneixió o MiG-25, con capacidat pa aconseguir velocidatz cercanas a Mach 3. Debant de tal facienda, o Departamento d'Esfensa d'os Estaus Unius dio prioridat a o programa FX, que desembocó en o F-15 Eagle, y o programa ADF estió pospuesto.